বিশেষ সংবাদদাতা : বাংলাদেশ প্রিমিয়ার লীগের (বিপিএল) উদ্বোধনী আসরের টিকিট বিক্রির স্বত্ব ৪৫ কোটি টাকায় বিক্রি করে সে পরিমাণ অর্থ আদায় করতে পারেনি। এই পরিমাণ টাকা উঠিয়ে আনতে শিহাব ট্রেডিং চড়া মূল্যে টিকিট বিক্রির সিদ্ধান্ত নিয়ে পরবর্তীতে সে সিদ্ধান্ত পরিবর্তন করেছে দর্শক সমাগম না হওয়ায়। টিকিটের মূল্য পরবর্তীতে দর্শকের ক্রয়সীমার মধ্যে ধার্য হওয়ায় টিকিট বিক্রির স্বত্বের টাকা নেমে এসেছে এক তৃতীয়াংশে। অভিষেক আসরের ওই ভুল থেকে শিখেছে গেম অন স্পোর্টস। বিপিএল ‘টু’র টিকিট বিক্রির স্বত্ব থেকে এবার আয় করছে তারা ২০ কোটি টাকা। সম্প্রতি অ্যাকটিভ সার্ভিসেস নামের একটি প্রতিষ্ঠানের সঙ্গে চুক্তি করে ফেলেছে বিপিএল’র ইভেন্ট ম্যানেজমেন্ট প্রতিষ্ঠান গেম অন স্পোর্টস। এ তথ্য দিয়েছেন গেম অন স্পোর্টসের পরিচালক কোসতাভ লাহিড়ী।